|  |
| --- |
|  |

|  |  |  |  |
| --- | --- | --- | --- |
| **Ügyiratszám:** | **K/7340-6/2021.** | **Tárgy:** | Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága Jegyzőkönyve |

**Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága**

**J E G Y Z Ő K Ö N Y V**

Készült **2021. október 21-én 9:45 órai kezdettel** a Kulturális, Oktatási, Szociális, Egészségügyi és Sport Bizottság **nyílt** üléséről.

**Jelen vannak:**

* Fekete-Pataki Editbizottsági elnök, Gelencsér Attila, Velkyné Ball Andrea, Keszei Balázs, Molnár Zoltán és Dr. Koczor Gábor
* Dr. Zalán Gábor jegyző,
* Dr. Nagy Edina aljegyző,
* Kovács-Mezei Virág igazgatási osztályvezető,
* Cserkutiné Stipsics Edina osztályvezető,
* Kalincsák Balázs intézményvezető,
* Gregorich Szilvia jegyzőkönyvvezető.

**Fekete-Pataki Edit** bizottsági elnök köszönti a megjelenteket. Elmondja, Megállapítja, hogy a bizottság **6 fővel határozatképes.**

**Fekete-Pataki Edit** szavazásra bocsátja a napirendet, amit a bizottság egyhangúlag, **6 igen** szavazattal elfogad.

**N A P I R E N D:**

1. A szociális ellátásokról szóló 21/2021. (VIII. 27.) önkormányzati rendelet módosítása

Előadó a polgármester nevében: Kovács-Mezei Virág igazgatási osztályvezető

1. Gyermekétkeztetés 2022. évi nyersanyagnormáinak megállapítása és a gyermekjóléti ellátási formákról és a gyermekétkeztetésről szóló 8/2014. (II. 28.) önkormányzati rendelet módosítása

Előadó a polgármester nevében: Kovács-Mezei Virág igazgatási osztályvezető

1. A közművelődésről szóló 2/2020. (II. 28.) önkormányzati rendelet módosítása

Előadó a polgármester nevében: Kovács-Mezei Virág igazgatási osztályvezető

1. Nyári táborozások elszámolása

Előadó a polgármester nevében: Kovács-Mezei Virág igazgatási osztályvezető

1. A „Jó tanuló és jó sportoló” kitüntető címre javaslattétel

Előadó a polgármester nevében: Kovács-Mezei Virág igazgatási osztályvezető

1. A Társult Evangélikus Egyházközség Nemescsóval kötött feladat-ellátási szerződés módosítása

Előadó a polgármester nevében: Kovács-Mezei Virág igazgatási osztályvezető

1. **napirendi pont**

**A szociális ellátásokról szóló 21/2021. (VIII. 27.) önkormányzati rendelet módosítása**

**Előadó a polgármester nevében: Kovács-Mezei Virág igazgatási osztályvezető**

**Kovács-Mezei Virág** röviden ismerteti az előterjesztést. A szociális ellátásokról szóló 21/2021. (VIII. 27.) önkormányzati rendelet alapján még idén várhatóan kifizetendő települési támogatások összege lehetővé tenné, hogy az idei évben a rászorulók további egy települési támogatást vehessenek igénybe. Ezt követően röviden ismerteti a téli települési támogatás feltételeit. A családok száma a képviselő-testületi ülésre pontosításra kerül. Megköszöni a figyelmet.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **önkormányzati rendelet módosítását,** melyet a bizottság egyhangúlag, **6 igen** szavazattal elfogad.

*A bizottság az alábbi módosított határozatot hozza:*

**22/2021. (X.21.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a szociális ellátásokról szóló 21/2021. (VIII. 27.) önkormányzati rendelet módosítását fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Gyermekétkeztetés 2022. évi nyersanyagnormáinak megállapítása és a gyermekjóléti ellátási formákról és a gyermekétkeztetésről szóló 8/2014. (II. 28.) önkormányzati rendelet módosítása**

**Előadó a polgármester nevében: Kovács-Mezei Virág igazgatási osztályvezető**

**Kovács-Mezei Virág** röviden ismerteti az előterjesztést.Az étkeztetési feladatokat ellátó JustFood Kft. javaslatot tett a nyersanyagnorma 2022. január 1. napjától történő 8,5%-os emelésére, melynek indoklását az előterjesztés részletezi. Az előterjesztést kiegészíti, hogy technikai szempontból a korábbi évektől eltérően most van egy határozati javaslat, ami a nyersanyagnorma megállapításáról szól, a rendelet-tervezet pedig a határozati javaslat alapján elfogadott nyersanyagnormák rendeletbe történő beépítését jelenti. Köszöni a figyelmet.

**Keszei Balázs** érdeklődik, hogy a rendeletmódosítás tekintetében van-e javaslattételi lehetőség, vagy csak a normatívára vonatkozóan. Szeretné, hogy ne egyben lehessen csak értelmezi a napi étkeztetést, hanem részletekben is. Egy szülő csak reggelit szeretne kérni a gyermekének, amit a rendelet nem engedélyez.

**Cserkutiné Stipsics Edina** elmondja, hogy az állami normatíva igénylésének feltétele minimálisan az ebéd igénybevétele. Ezt követően röviden ismerteti a kategóriákat. A szülőknek csak nyersanyagnormát számláznak ki.

**Keszei Balázs** elmondja, hogysajnálatosan a szülő lépni fog ezzel kapcsolatban, ha jogszabályszegést tapasztal, akkor feljelentést is fog tenni.

**Fekete-Pataki Edit** hozzászól, hogy tavalyi évben az emelés azzal a feltétellel került elfogadásra, ha az ételekben minőségi javulást tapasztalnak. Megkérdezi, hogy minőségi javulás történt-e az ételek tekintetében, zajlanak-e az ellenőrzések.

**Kovács-Mezei Virág** elmondja, hogy az ellenőrzések most kezdődtek el. A tavalyi év minden szempontól kaotikus volt. Panasz az ételek minőségére most nem érkezett, de hozzáfűzi, hogy az érintett személy nem az étel minőségét és mennyiségét kifogásolta.

A levelek most kerültek megírásra az intézményeknek. Nemrég ellenőrzés történt fotó dokumentációval, amely alapján rendben találták az ételeket.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **önkormányzati rendelet módosítását,** melyet a bizottság **5 igen és 1 nem** szavazattal elfogad.

*A bizottság az alábbi módosított határozatot hozza:*

**23/2021. (X.21.) Kulturális, Oktatási, Szociális, Egészségügyi és Sport Bizottsági határozat:**

1. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a 2022. év január 1. napjától alkalmazandó nyersanyagnormákat a melléklet szerint fogadja el és ennek alapján rendelje el Kőszeg Város Önkormányzata Képviselő-testületének a gyermekjóléti ellátási formákról és a gyermekétkeztetésről szóló 8/2014. (II. 28.) önkormányzati rendeletének módosítását.
2. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a gyermekjóléti ellátási formákról és a gyermekétkeztetésről szóló 8/2014. (II. 28.) önkormányzati rendeletének módosítását fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**A közművelődésről szóló 2/2020. (II. 28.) önkormányzati rendelet módosítása**

**Előadó a polgármester nevében: Kovács-Mezei Virág igazgatási osztályvezető**

**Kovács-Mezei Virág** röviden ismerteti az előterjesztést. Hozzáfűzi, hogy egy korábbi döntés miatt szükséges a rendelet módosítása, ami technikai jellegű.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **önkormányzati rendelet módosítását,** melyet a bizottság egyhangúlag, **6 igen** szavazattal elfogad.

*A bizottság az alábbi módosított határozatot hozza:*

**24/2021. (X.21.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a közművelődésről szóló 2/2020. (II. 28.) önkormányzati rendelet módosítását fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Nyári táborozások elszámolása**

**Előadó a polgármester nevében: Kovács-Mezei Virág igazgatási osztályvezető**

**Kovács-Mezei Virág** röviden ismerteti az előterjesztést, melyet nem kívánt kiegészíteni.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi módosított határozatot hozza:*

**25/2021. (X.21.) Kulturális, Oktatási, Szociális, Egészségügyi és Sport Bizottsági határozat:**

1. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága a Kőszegi Béri Balog Ádám Általános Iskola szakmai és pénzügyi beszámolóját a 2021. évi nyári táborozási támogatási összeg felhasználásáról a K/2780-9/2021. számú támogatási szerződés szerint elfogadja.
2. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága az Árpád-házi Szent Margit Óvoda, Általános Iskola, Gimnázium és Kollégium szakmai és pénzügyi beszámolóját a 2021. évi nyári táborozási támogatási összeg felhasználásáról a K/2780-10/2021. számú támogatási szerződés szerint elfogadja.
3. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága a Római Katolikus Plébánia Hivatal szakmai és pénzügyi beszámolóját a 2021. évi nyári táborozási támogatási összeg felhasználásáról a K/2780-8/2021. számú támogatási szerződés szerint elfogadja.

**Felelős:** Fekete-Pataki Edit a bizottság elnöke

**Határidő:** azonnal

1. **napirendi pont**

**A „Jó tanuló és jó sportoló” kitüntető címre javaslattétel**

**Előadó a polgármester nevében: Kovács-Mezei Virág igazgatási osztályvezető**

**Kovács-Mezei Virág** a napirendi pontot röviden ismerteti. Hozzáfűzi, hogy a javasolt személyek megfelelnek a szabályzatban előírtaknak.

**Fekete-Pataki Edit** javasolja mind a 30 gyermeket a kitüntető címre.

**Keszei Balázs** meglátása szerint az új kitüntetési javaslat nem jó, hiszen azokat a gyerekeket javasolták a jó tanuló és jó sportoló kitüntető címre, akik országosan is elismerést és díjakat nyertek. Észrevétele, hogy a technikumból nincsen javasolt diák, pedig európai szintű boxoló eredményeket értek el. Úgy gondolja, hogy egy-egy diák, aki korábban kiválóan teljesített tanulmányi versenyeken az ugyanolyan oklevelet kapott, mint az a városi polgár, aki 40 év munkáját tette bele. Ezt aránytalannak tartja. Bízik a szerencsésebb átalakításban és finomításban.

**Molnár Zoltán** kiemeli, hogy a kitüntetés címe „jó tanuló és jó sportoló”. Említésre került egy kezdeményezés, hogy kulturális területen is lehetnének kitüntetettek.

**Keszei Balázs** közbeszól kérdésével, hogy megvalósult? Nem. Az valósult meg, hogy van 30 gyerek abból 17 egy iskolából van, más iskola meg labdába sem rúghat.

**Molnár Zoltán** elmondja, hogy három sportágat emelne ki, az atlétikát, a triatlont és a táncot. Tud olyan sportolóról, aki kitűnő tanuló, azonban az iskola nem jelölte a címre, holott megyei második és harmadik helyezést ért el. Sajnálatosnak érzi, hogy egy egyesület, aki ismeri a diákot nem jelölhet, csak az iskola. Egyetért azzal, hogy a most jelölt 30 gyermek kapja meg a kitüntetést, hiszen helyt állt tanulásban és sportban is. De elképzelhető, hogy van olyan tanuló is, aki kapott egy rosszabb (4-es) jegyet, akkor a szülő nem engedi edzésre. Sok minden függ a szülői hozzáálláson, hiszen biztosan van olyan szülő, aki a sportot részesíti előnyben. Úgy gondolja, hogy a javasolt 30 fő lehetne több is, a sportágakat keveselli.

**Kovács-Mezei Virág** kiemeli az igazgató úr felvetésére, van lehetőség akár egy művészeti ágban kitüntetéseket adni, azonban ezt ki kell dolgozni. A hivatal nyitott erre, de szeretnének javaslatot kérni erre vonatkozóan, hogy milyen irányba és keretek között legyen szabályozva.

**Fekete-Pataki Edit** kiemeli, hogy a Polgármester Úr gyűjti azoknak a diákok nevét, akik csak a sportban teljesítenek, és akik sportteljesítmény nélkül tanulmányi eredményük volt kitűnő az adott évben. Az ő ügyükkel is foglalkozik. Röviden ismerteti, hogy kik kaptak Polgármesteri kitüntetést.

**Molnár Zoltán** hozzáfűzi, hogy Kőszeg Városért Díj évente 2 adható.A beérkezett 4-5 javaslat közül igenis kettő személy legyen kiválasztva. Ha a bizottság mindenkit támogat a jelöltek közül, akkor nincs a bizottságnak véleménye. A jelöltek 80-100%-a is megkaphatja, azonban degradálódik a kitüntetés értéke, elveszti a kitüntetés a rangját.

**Velkyné Ball Andrea** elmondja, ezért hozták ezt a „jó tanuló és jó sportoló” kitüntető címet a szabályzatban elfogadott feltételekkel, hogy emeljék az elismerés értékét. A jó tanuló az iskolában megkapja az elismerést, egy jó sportoló szintén elismerést kap az adott sportágban.

**Dr. Koczor Gábor** úgy értelmezi, hogy a javasolt tanulók elérik a szabályzatban meghatározott kritériumokat, azonban vannak olyan diákok, akiket az iskola nem javasol. Lehetséges az ilyen? Ha igen, akkor nem tartja igazságosnak. Ne az iskola vezetőségén múljon.

**Fekete-Pataki Edit** a 2007. évi rendeletünk is korlátozta a létszámot, évi 20 főre. Az iskola határozta meg azokat a tanulókat, akiket a kitüntetésre javasolt. A döntés legyen az iskola döntése az ő rálátása.

**Gelencsér Attila** hozzáfűzi, hogy a szabályzatunk nem tiltja meg, hogy ebben az esetben az egyesület keresse fel az intézmény igazgatóját és ő tegyen javaslatot.

**Dr. Zalán Gábor megérkezik 10:13 órakor.**

**Fekete-Pataki Edit** elmondja, hogy nem érzékel hatalmas különbséget egy Polgármesteri kitüntetés és egy „Jó tanuló és jó sportoló” kitüntetés között. A városi kitüntetéseknek van egy sorrendje és a legalján vannak a Polgármesteri kitüntetések, ami semmivel sem különb egy „Jó tanuló és jó sportoló” kitüntetésnél. Ezt követően röviden ismereti, hogy a szabályzattal mit szeretnének elérni. Emellett kiemeli, hogy a Polgármesteri kitüntetésnél figyelnek a nagyon jó sportolókra és a csak kitűnő tanulókra. Az oktatási intézmény hozzon létre egy oktatási díjat, amit az intézményben átvehet a gyermek.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi módosított határozatot hozza:*

**26/2021. (X.21.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a polgármesternek, hogy 2021. évben a „Jó tanuló és jó sportoló” elismerő címet az alábbi diákoknak ítélje oda:

***„Jó tanuló és jó sportoló” elismerésre javasolt tanulók:***

**Kőszegi Béri Balog Ádám Általános Iskola:**

Németh Mira

Gergye Liliána

Nagy Réka

Pápai Nerina

Szabó Tamara

Gérnyi Zoé

**Bersek József Általános Iskola:**

Pusztai Bianka

Rába Noémi

**Árpád-házi Szent Margit Óvoda, Általános Iskola, Gimnázium és Kollégium:**

Básthy Katalin

Gurisatti Péter

Hóbor Álmos

Hóbor Enikő

Hóbor Eszter

Hóbor Lehel

Hóbor Zalán

Jahn Emma

Kiricsi Flóra

Komjáthy Dávid

Kovács Levente

Laki Barnabás

Medvegy András

Stumpf Anna

Stumpf Vince

Takács Márton

Horváth Anna

**Jurisich Miklós Gimnázium és Kollégium:**

Iker Natália

Medvegy Nóra

Hajas Martina

**Dr. Nagy László EGYMI:**

Kollarics Hajnalka Vivien

Sándor János Flórián

***Meghívásra, köszöntésre javasolt tanárok, edzők.***

**Kőszegi Béri Balog Ádám Általános Iskola:**

Földesiné Németh Csilla

Lengyák György

Gérnyiné Prácser Kinga

**Bersek József Általános Iskola:**

Pusztai Tamás

Pusztai Szilveszter

**Árpád-házi Szent Margit Óvoda, Általános Iskola, Gimnázium és Kollégium:**

Hóbor Péter

Neczpál Gábor

Iszak Gábor

Lengyák György

**Jurisich Miklós Gimnázium és Kollégium:**

Gazsi Izabella,

Lengyák György

Oroszvári-Tóth Fruzsina,

Hóbor Péter

**Dr. Nagy László EGYMI:**

Kaiserné Kiss Andrea

Wimmer László

**Felelős**: a közlésért a polgármester felé Humánerőforrás Bizottság elnöke

**Határidő**: azonnal

1. **napirendi pont**

**A Társult Evangélikus Egyházközség Nemescsóval kötött feladat-ellátási szerződés módosítása**

**Előadó a polgármester nevében: Kovács-Mezei Virág igazgatási osztályvezető**

**Kovács-Mezei Virág** jelzi Kalincsák Balázs késését.Ezt követően elmondja, hogy a Sartoris Szeretetszolgálat vezetője egy kiegészítő támogatás kérésével fordult a hivatalhoz, melyet röviden ismertet és indokol. Hozzáfűzi, hogy a szolgáltató az emelés összegét nem szeretné 2021. évben az ellátottakra terhelni.

**Dr. Koczor Gábor** megkérdezi, hány személy kap étkeztetést.

**Kovács-Mezei Virág** válasza: kb. 50 fő

**Kalincsák Balázs 10:21 órakor megérkezik.**

**Gelencsér Attila** éves szinten fejenként 6.000 Ft-ot jelent. Ha a keret megvan rá, támogatja.

**Cserkutiné Stipsics Edina** elmondja, hogy miután ez is egyfajta szociális támogatás a keretet tudják biztosítani, kifinanszírozható.

**Molnár Zoltán** elvi kérdésnek érzi, hogy a gyermekétkeztetésnél 2022. januártól emelünk, itt meg októbertől. A gyermekétkeztetésnél kb. 1.100 Ft-ra jön ki a négyszeri étkeztetés és 10%-ot emeltünk, a Szeretetszolgálatnál pedig 1.070 Ft egy ebéd. Nem tartja reálisnak.

**Kovács-Mezei Virág** elmondja, hogy a kettő elválasztható, mert a térítési díjakat úgy kell megállapítani, hogy meg van határozva, hogy az illető jövedelmének a bizonyos százalékát lehet összesen ráfordítani az adott szolgáltatásra. Ez azt jelenti, ha az étkeztetés 1.070 Ft, nem biztos, hogy azt az összeget be is tudják szedni.

**Kalincsák Balázs** átveszi a szót.Elmondja, hogy a szociális étkeztetés áfája nem 5%, hanem 27%. A megjelölt 300.000 Ft nem azt jelenti, hogy teljes mértékben az önkormányzattól kérik a segítséget. Mivel a Szociális Törvény értelmében év közben nem lehet a térítési díjat emelni az ellátottaknál, ezért ezt a terhet nem szerették volna rájuk róni. A Sartoris Szeretetszolgálat kér az önkormányzattól anyagi segítséget, azonban ők is „vállalnak ebből egy szeletet”. Az idei évben átlag 34.8 % -os nyersanyag áremelkedés volt, ami nagyon sok. Januártól az idősekre is kell ráterhelni, de idén ezt el szerették volna kerülni. Hozzáfűzi, hogy januártól hiába emelnek térítési díjat, de a törvény által meghatározott 25 és 30 % -os összeghatárt, ha valaki eléri a nyugdíjával kapcsolatosan, akkor nem szedhetnek be több összeget. Sok rutinos idős kiszámolta, hogy mikor érik el a 30 %-ot, ha esznek szombaton és vasárnap akkor már elérik. Ezért sokan ezt ki is használják, esznek hétvégén is, mivel ez nekik nem kerül semmibe. A Sartoris nem számlázhat le többet. Ezt követően röviden ismerteti a finanszírozási oldalt.

**Molnár Zoltán** szerintérthető a nyersanyag áremelkedés,deez arányaiban akkor is több, mint az első napirendi pontban.

**Kalincsák Balázs** fontos tényezőként hozzáfűzi, hogy ez azért is vált szükségessé, mert év eleje óta közel megduplázódott az étkezők száma.

**Kovács-Mezei Virág** elmondja, hogy ez most egy egyszeri éves támogatás, azonban a novemberi testületi ülésre fog az a javaslat beérkezni az intézmény részéről, hogy 2022. évben milyen feltételekkel tudják és szeretnék a támogatást kérni.

**Velkyné Ball Andrea** megkérdezi, hogy ez az étkeztetés 100 %-a az önkormányzati rész, vagy kapnak máshonnan is támogatást.

**Kalincsák Balázs** elmondja, hogykapnak állami normatívát.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi módosított határozatot hozza:*

**27/2021. (X.21.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszeg Város Önkormányzata és a Társult Evangélikus Egyházközség Nemescsó között a 137/2020. (X.29.) képviselő-testületi határozattal elfogadott és a 78/2020. (XI.30.) polgármesteri határozattal módosított feladat-ellátási szerződés módosítását egységes szerkezetben a melléklet szerinti tartalommal fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

Mivel több hozzászólás, kérdés, vélemény nem érkezik, Fekete-Pataki Editmegköszöni a figyelmet és az ülést 10.40 perckor berekeszti.

Kelt, mint az első oldalon.

Fekete-Pataki Edit

bizottsági elnök bizottsági tag